Document ID: 32011D0545

KOMMISSIONENS GENNEMFØRELSESAFGØRELSE
af 16. september 2011
vedrørende anvendelsen af kontrol- og bevægelsesbestemmelserne i Rådets direktiv 2008/118/EF på produkter henhørende under KN-kode 3811 i overensstemmelse med artikel 20, stk. 2, i Rådets direktiv 2003/96/EF
(meddelt under nummer K(2011) 6423)
(2011/545/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 20, stk. 2, og
ud fra følgende betragtninger:
(1)
Myndighederne i Nederlandene har i overensstemmelse med artikel 20, stk. 2, i direktiv 2003/96/EF underrettet Kommissionen om, at hvis kontrol- og bevægelsesbestemmelserne i Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (2) ikke anvendes på tilsætningsstoffer henhørende under KN-kode 3811 i den kombinerede nomenklatur som ændret ved Kommissionens forordning (EF) nr. 2031/2001 af 6. august 2001 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (3), som beskattes i overensstemmelse med direktiv 2003/96/EF, vil det kunne give anledning til afgiftsunddragelse, -undgåelse eller -misbrug. Myndighederne i Nederlandene har derfor anmodet om, at KN-kode 3811 tilføjes i kontrol- og bevægelsesbestemmelserne i direktiv 2008/118/EF.
(2)
Kommissionen har videresendt anmodningen fra myndighederne i Nederlandene til de øvrige medlemsstater.
(3)
Produkter henhørende under KN-kode 3811 bør i betragtning af den risiko for afgiftsunddragelse, -undgåelse eller -misbrug, som de er forbundet med, underlægges kontrol- og bevægelsesbestemmelserne i direktiv 2008/118/EF.
(4)
Foranstaltningerne i denne afgørelse er i overensstemmelse med udtalelse fra Punktafgiftsudvalget -
VEDTAGET DENNE AFGØRELSE:
Artikel 1
I overensstemmelse med artikel 20, stk. 2, i direktiv 2003/96/EF underlægges produkter, der henhører under KN-kode 3811, kontrol- og bevægelsesbestemmelserne i direktiv 2008/118/EF.
Artikel 2
Denne afgørelse anvendes fra den 1. juli 2012.
Artikel 3
Denne afgørelse er rettet til medlemsstaterne.
Udfærdiget i Bruxelles, den 16. september 2011.

Labels: 3
2
14
1